《黄山松歌》
清代·张娄

我闻黄山有云海，瀰漫澒洞天下奇。中有老松寿千岁，纷拿爪下扬之而。

云开每露松影出，风涛勃郁排嵚巇。高顶盘空跳苍鼠，低枝覆土垂修蛇。

闻之轩辕曾驻此，鸾骖鹤驭云中随。一朝饵丹拔宅去，遗薪往往成虬枝。

旧事荒唐不可考，仙根自有神灵司。青羊白鹿绕其下，或眠丰草或衔芝。

泰山徂徕亦奇古，若为遥映等孙儿。何时得与浮丘约，倚岩就石结茅茨。

气清天朗万籁寂，拍肩一笑陈围棋。

作者简介：张娄，字梦园，江苏华亭人。有《偶留草》。